Jul 26,2016
ఏటీఎంలపైనే ఎక్కువ ఫిర్యాదులు
హైదరాబాద్‌: 'స్వయంచలిత నగదు వితరణ యంత్రా'ల (ఏటీఎం) లావాదేవీలు పెరుగుతున్న నేపథ్యంలో బ్యాంకింగ్‌ అంబూడ్స్‌మెన్‌ వద్ద వీటిపై ఫిర్యాదులు కూడా పెరుగుతూ వస్తున్నాయి. మన తెలుగు రాష్ట్రాల్లో ప్రతి నాలుగు ఫిర్యాదుల్లో ఒక్కటి ఏటీఎం వ్యవహరాలపైనే నమోదవుతున్నాయట. మొత్తంగా వివిధ బ్యాంకింగ్‌ సేవలపై 2015 జులై నుంచి 2016 జూన్‌ కాలంలో తెలుగు రాష్ట్రాల నుంచి బ్యాకింగ్‌ కార్యకాలాపాలపై ఫిర్యాదులు 35.4 శాతం పెరిగి 5,910కు చేరాయి. 2014-15లో ఆంధ్రప్రదేశ్‌, తెలంగాణ రాష్ట్రాల్లో 4,366 ఫిర్యాదులు మాత్రమే నమోదయ్యాయి. 2015-16లో ఆంధ్రప్రదేశ్‌ నుంచి 2,801, తెలంగాణ నుంచి 3,109 చొప్పున ఫిర్యాదులు అందాయని రెండు రాష్ట్రాల బ్యాంకింగ్‌ అంబూడ్స్‌మెన్‌ ప్రిన్సిపల్‌ జనరల్‌ మేనేజర్‌ ఎన్‌ క్రిష్ణ మోహన్‌ వెల్లడించారు. సోమవారం హైదరాబాద్‌లోని ఆర్‌బీఐ కార్యాలయంలో ఏర్పాటు చేసిన మీడియా సమావేశంలో ఆయన మాట్లాడుతూ బ్యాంకింగ్‌ వ్యవస్థ విస్తరిస్తున్నందున రానున్న రోజుల్లో ఈ ఫిర్యాదులు మరింత పెరుగొచ్చన్నారు. 2015-16లో ఏటీఎం, డెబిట్‌ కార్డు, క్రెడిట్‌ కార్డుల ఫిర్యాదులు 25.5 శాతంగా ఉన్నాయి. 2014-15లో వీటి వాటా 25.4 శాతంగా నమోదయ్యింది. దేశంలోని ఒక ప్రముఖ బ్యాంకు 20 ఏళ్ల నాటి ఏటీఎం యంత్రాలను వాడుతోందని క్రిష్ణ మోహన్‌ తెలిపారు. వీటి నుంచి నగదు రావాలంటే 10 నిమిషాల వ్యవధి పడుతుందన్నారు. వీటిల్లో సరిగ్గా నగదు నిల్వ ఉంచకపోవడం, తరుచూ రిఫేర్లు రావడం, సాంకేతిక లోపాలు, నగదు తక్కువగా రావడం తదితర లోపాలున్నాయని పేర్కొన్నారు. ఇలాంటి ఏటీఎంలు కలిగిన బ్యాంకులపై ఆర్‌బీఐ చర్యలకు ఉపక్రమించనుందని తెలిపారు. జరిమాన విధించే యోచనలో ఉన్నట్లుగా తెలిపారు. దేశంలోనే అతిపెద్ద విత్త సంస్థగా ఉన్న స్టేట్‌ బ్యాంకు ఆఫ్‌ ఇండియా (ఎస్‌బిఐ)పైనే అత్యధిక ఫిర్యాదులు నమోదయ్యాయి. 2015-16 మొత్తం ఫిర్యాదుల్లో ఎస్‌బీఐపై అత్యధికంగా 26.2 శాతం కేసులు నమోదయ్యాయి. ఎస్‌బీఐ అసోసియేట్‌ బ్యాంకులపై 9 శాతం, ఎస్‌బీఐ కార్డ్సుపై 3.8 శాతం చొప్పున ఫిర్యాదులు అందాయి. ఎస్‌బీఐయేతర జాతీయ బ్యాంకులపై 27 శాతం కేసులు చోటు చేసుకున్నాయి.
మీ స్నేహితులకు రికమెండ్ చెయ్యండి